Samal tagaplaanil hakkas koos orkestri esimeste helidega tuksuma ajatabloo,   kuid   tagurpidi: 1.17, 1.16 jne. Aga "Elektra" kestab umbes 1 tund ja 47  minutit. Niisiis jõuti millalgi hetkeni 00.00. See oli asja tuum, "Stunde Null". "Nullltund" on nagu puhta   lehe   hetk, Saksa ajaloos kasutatakse seda 8. mai 1945 ja vahetu sõjajärgse aja kohta. See on hetk, mil kõik on võimalik, me justkui hoiame ajalugu käes ning meist oleneb, milline on uus sündmusteahel. Konwitschny lavastuses saabus 00.00 siis, kui on tapetud Elektra ema Klytaimnestra ja ta armuke Aigisthos. Näeme nende surma laval, see  on lahendatud nii, et nad (kõigepealt Aigisthos, siis Klytaimnestra) tulevad põgenedes lavale, siin tabab neid Elektra venna Orestese püstolikuul (kirves on Elektra käes), aga nad ei sure veel kohe, vaid roomavad lava keskel oleva antiikse vanni juurde (Agamemnon tapeti vannis ja seda näidati meile tummstseenis enne ooperi   päris algust   . Elektra lööb neid veel mõned korrad kirvega. Kui see on läbi, võiks ju tapatalgud lõpetada, tablool  on 00.00, "Stunde Null".